Anita Among

Anita Annet Among yazaalibwa 23 Ogwekkuminoogumu 1973. Munnayuganda, mubalirizi w'ebitabo, munnamateeka era munnabyabufuzi nga ye Sipiika wa Paalamenti ya Uganda ey'ekkumineemu okuva mu 2022. Mu kiseera kye kimu ye mubaka omukyala owa Disitulikiti y'e Bukedea, ekifo kye kimu ky'abaddemu okuva mu Paalamenti ey'ekkumi (2016–2021). Yali mu kibiina kya FDC nga taneegatta ku kibiina kya NRM ekiri mu buyinza mwe yalondebwa ng’omumyuka wa Sipiika wa Paalamenti ey’ekkumi. Era ye mumyuka wa sipiika omukyala ow'okubiri mu byafaayo bya Paalamenti ya Uganda nga yadda mu bigere bya Rebecca Alitwala Kadaga. Erinnya lye lyayogerwako mu kwemulugunya okw’okutulugunya kwa gavumenti ya Uganda okwaweebwayo mu kkooti y’ensi yonna.

Ye mutandisi wa Bukedea Comprehensive Academy, essomero ly’ekisulo eryatandikibwawo mu 2018, nga Academy eno, esangibwa mu Disitulikiti y’e Bukedea, era esomesa emisomo gy’eby'emikono ne mu mutwe okwongereza ku pulogulaamu z'eby'enjigiriza.

Era ye mutandisi wa Bukedea Teaching Hospital ne Bukedea Comprehensive Sports Park ebyagulwawo Pulezidenti Museveni mu 2024.https://en.wikipedia.org/wiki/Stadium

 Obuto bwe n’okusoma 
Among yazaalibwa mu Ssaza ly'e Bukedea, Disitulikiti y'e Kumi, kati eyafuuka Disitulikiti y'e Bukedea nga 23 Ogwekkuminogumu 1973 mu maka agaalimu abaana 48 - nga baganda be abasinga baali bawala. Yasomera mu masomero ag’omu kitundu mu pulayimale era ku mutendera guno, yayolesa amagezi eg'ekikka eky'awaggulu bwe yabuusibwa ebibiina okuva mu P.1 okutuuka ku P.3 n’oluvannyuma n’abuusibwa okudda mu P.5.

Emboozi ya Anita eraga okusoomoozebwa okungi abawala abato kwe basanga mu kufuna obuyigirize naddala mu bitundu obufumbo gyebusoosowazibwa okukira ebirala byonna.  Wadde nga yasomanga bulungi, kitaawe yali ayagala afumbirwe ng’amaze okutuuka mu P.7 kubanga ye yali asinga kutwala nte ng’ekikulu okusinga okussa ssente mu kumuweerera. Kino kyaviirako Anita okudduka mu maka ga kitaawe era bwatyo n’atandika okukola ng'omukozi w'awaka mu maka ag’enjawulo.

Olw’okuba yali muto mu mulimu ogwo, yafunanga okusomoozebwa kungi omuli n’okugezaako okumusobyako omu ku bba ba mugandawe y'ennyini ekyamuwalirizza okuddamu okudduka awaka kyokka nga tewali yali amubuuza ku by’okweyongerayo okusoma.

Mu zimu ku mboozi ez'akafubo Anita zeyakola, yagamba nti, nalina okukkiriza nti "nze nina okubeera omuyivu asinga mu maka ga kitange" era leero ayimiridde ng'obujulizi ku maanyi g'eby'enjigiriza agakyusa n'amaanyi ageetaagisa okuvvuunuka enkola z'obuwangwa ezisimbye amakanda ennyo.

Yatikkirwa mu kuddukkanya bizinensi eya Bachelor of Business Administration okuva mu Ssettendekero wa Makerere mu 2005. Mu 2008, yaweebwa ddiguli ey'okubiri eya Masters of Business Administration,nga nayo yagifunira ku Ssettendekero wa Makerere.

Mu 2018, Among yatikkirwa mu Kampala International University, bweyafuna ddiguli mu Mateeka. Mu kiseera ekyo yali mu nteekateeka y'okufuna ebisaanyizo by'okubeera omubalirizi w'ebitabo bya Gavumenti ajjudde.

 Emirimu 
Okuva mu 1998 okutuuka 2006, Among yakolerako mu Banka ya Centenary, emu ku banka z'eby'obusuubuzi mu ggwanga ng'alongoosa bweyali mu luwummula lwe owa siniya ey'omukaaga. Obumalirivu n'okulafuubana kweyayolesa kwamusobozesa okufuna omulimu gw'okukwata sente. Mu 2006 ekiseera weyaviirayo, yali asuumusiddwa n'atuuka ku ddaala ery'akulira ettabi. Emyaaka ekkumi egy'agidirira okulondebwa kwe mu Paalamenti, yali aweerezaako ng'omusomesa mu by'obubalirizi, mu bbanguliro lya bannabizinensi erya Makerere University Business School ne Kampala International University.

 Eby'obufuzi 
Mu kulonda kwa babaka ba Paalamenti okw'emirundi ebiri mu 2007, Disitulikiti y’e Bukedea bwe yatondebwawo, ne mu 2011, Among yawagulwa Rose Akol ku kifo ky'omubaka omukyala akiikirira Disitulikiti ng'ono wa kibiina kya National Resistance Movement (NRM) .

Among, ng'aludde mu kibiina ky’eby'obufuzi ekivuganya gavumenti ekya Forum for Democratic Change (FDC), yeesimbawo mu 2016 ng’avuganya ku bwa nnamunigina. Yawangula era ye mubaka wa Paalamenti aliyo.

Mu 2020, yegatta ku kibiina kya National Resistance Movement (NRM) oluvannyuma lw’okuva mu kibiina kye ekya FDChttps://en.wikipedia.org/wiki/Centenary_Bankhttps://en.wikipedia.org/wiki/Centenary_Bankn’awangula mu kamyuufu. Mu kulonda kwa bonna okwa 2021, Among y’omu ku babaka abatono abayitamu nga tavuganyiziddwa okwegatta ku Paalamenti ey'ekkumineemu newankubadde ng’obuwanguzi bwe bwalimu okusika omugwa olw'okuba akakiiko k’eby'okulonda kalemesa abamu ku baali bamuvuganya okusunsulwa.https://ugandaradionetwork.net/story/two-women-aspirants-blocked-from-nomination-in-bukedeahttps://www.independent.co.ug/court-declines-to-order-ec-to-degazette-mp-anita-among/

Mu Paalamenti ey'ekkumi, Among yaweereza ng’omumyuka wa Ssentebe w’akakiiko akavunaanyizibwa ku bukiiko, ebitongole ebifuga amateeka n’ebitongole bya gavumenti (COSASE).

Among yalangirira okuvuganya kwe ku ky’omumyuka wa Sipiika wa Paalamenti ya Uganda ey'ekkumineemu.

Among yalondebwa nga Sipiika wa Paalamenti ya Uganda omugya nga 25 Ogwokusatu, 2022  ng'adda mu bigere bya Jacob Oulanyah, eyafiira mu Seattle, Washington . https://www.newvision.co.ug/articledetails/129819/oulanyah-died-before-accessing-treatment---ac. Mu 2023, yakubiriza ba mmemba ba Paalamenti okuwagira ebbago epya erigamba nti omuntu okweyita LGBT kimenya mateeka era ayinza okusibwa emyaka kkumi.

 Envumbo ez'amuteekebwako ez’ensi yonna 
Nga 30 Ogwokuna 2024, offiisi ya Bungereza ekwasaganya ensonga z’ebweru yalangirira envumbo ku Anita Among n’abakungu ba Uganda abalala babiri ab’oku ntikko mu okusinziira ku nkola yaayo ey'ensi yonna ey'okulwanyisa obuli bw'enguzi olw'okwenyigira mu buli bw'enguzi obw'amaanyi, kyamuviirako okusiba eby'obugagga bye n'okuwera entambulaze. Nga 30 Ogwokutaano 2024, Among n'abakungu ba Uganda abalala abawerako baatekebwako envumbo okuva mu Dipaatimenti ya America ku misango gy'okulya enguzi.

 Ebikwata ku Famire ye 
Among ne bba Moses Magogo Hassim balina omugogo gw'abalongo, ekimuyisa Nnalongo mu Uganda. Yamwanjulira bazadde be ku mukolo gw’obufumbo ogw’ennono. Ono era kigambibwa nti alina omwana ow'obulenzi n'omu ku bakungu ba Forum for Democratic Change mu buggwanjuba bwa Uganda, Patrick Baguma Atenyi.

 Laba ne 


 Ebijuliziddwa 
https://trumpetnews.co.ug/2024/06/12/omwogezi-mu-ndi-mugezi-nnyo-namaliriza-primary-mu-myaka-3-yabuuka-okuva-p1-okudda-p5/ https://chimpreports.com/anita-mu-mu-nbagaana-okunnyonnyolwa-by-adversity/

 Ebijuliziddwamu w'abweru wa Wikipedia 

 Omukutu gwa Paalamenti ya Uganda
 Anita Annet Among ku mukutu gwa Twitter
 Anita Annet Among ku mukutu gwa Facebook
 https://trumpetnews.co.ug/2024/06/12/omwogezi-mu-mu-mugezi-nnyo-namaliriza-primary-mu-myaka-3-yabuuka-okuva-p1-okudda-p5/
 https://chimpreports.com/anita-mu-ngaanye-okunnyonnyolwa-obuzibu/
Category:Pages with unreviewed translations